Is-snajja tradizzjonali huma wirt li jista’ jintilef għall-ġenerazzjonijiet li ġejjin. Bil-ħsieb li dawn is-snajja tradizzjonali ma jintilfux, mix-xahar li għadda bdew jinħarġu ċertifikati ta’ genwinità għal min jaħdem xogħol artiġjanali. Bi stil ta’ ħajja iktar rilassata fejn l-aspetti agrikoli għadhom viżibilment prezenti, Għawdex għadu jgħożż xi ftit mis-snajja tradizzjonali ta’ missirijietna li ilhom is-snin li għebu miċ-ċentri kbar ta’ Malta. F`dawn il-jiem tas-sajf, il-viżitatur qiegħed ikollu l-opportunità li jara diversi snajja tradizzjonali jinħadmu – realtà li f`temp ta` ftit snin oħra, għad infittxu u ma’ nsibux. Fid-Dar ta’ Karmni Grima fit-tarf tal-Għarb u li llum inbidlet f’mużew restawrat, qed tittella wirja ta’ prodotti artiġjanali maħdum min-newl. Il-magni moderni llum bħal qatgħu n-nifs lil din is-sengħa tradizzjonali li sa ftit tas-snin ilu tant kienet importanti, tant li kull dar fil-kampanja kien ikollha xi newl li jinħadem. Il-proċess jara d-diversi stadji tas-sengħa fejn is-suf tan-nagħag jitħejja biex ikun jista` jinħadem. In-newl li kien jipprovdi d-drapp sabiex minnu jsiru twapet, kutri u kull xorta ta` lbies, kien isir kemm mis-suf tan-nagħag kif ukoll mill-qoton. Illum, is-sengħa tal-insiġ tibqa’ ħajja grazzi għall-impenn ta’ artiġjana bhal Alda Bugeja. Għall-wiri kien hemm ukoll xogħol bil-makrame`, li jagħti lemħa lin-newl minkejja li jinħadem b’metodi differenti. Fi tmiem din il-ġimgħa il-Malta Enterprise qed ittella’ festival tal-artiġġjanat fil-villaġġ tas-snajja f’Ta Dbieġi fl-Għarb fejn il-pubbliku jista’ jara mill-qrib dawn il-prodotti artiggjanali jinħadmu. Minn xahar ilu beda jinħareg ċertifikat ta’ genwinità lil min jaħdem xogħol artiġġjanali fis-sit li għandu fil-villaġġ tas-snajja. Sa issa, f’Ta Dbieġi, hemm ħames stabbilimenti li ġew ċertifikati għall-awtentiċita’ tax-xogħol tagħhom. Jaħdmu xogħol ta’ ħġieġ, fuħħar, ħlewwiet, ġilda u landa. Huwa permezz ta` ħidmet dawn l-artiġjana illi s-snajja tradizzjonali tagħna ma’ jmutux il-mewta naturali li diġa` qerdet bosta minnhom.